பல ஆண்டுள் வாழ்ந்த வீட்டைக் காலிசெய்தது போல் என் உடலுக்குள் ஒரு மகத்தான வெறுமையை உணர்ந்தேன். விளக்கெண்ணெய்க்கும் ஹீலர் பாஸ்கருக்கும் மானசீகமாக நன்றி சொன்னேன். கழிவு வெளியேற்றத்துக்கு எனிமா கொடுக்கலாம் என்று என் சில நண்பர்கள் சொன்னார்கள். பாஸ்கர்கூட அதைச் சொன்னார். எனிமா கொடுத்துக்கொள்வதற்கான உபகரணத்தையும் நண்பர்களிடமிருந்து நான் வாங்கி வைத்திருந்தேன். ஆனால் அதில் ஒரு பிரச்னை இருந்தது. அதை தனியாக ஒருவரே செய்துகொள்ள முடியாது! அதோடு, என்னைப்போல அச்சம், மடம், நாணம், பயிர்ப்பு போன்ற சமாசாரங்களெல்லாம் உள்ள ஆணாக நீங்கள் இருந்தீர்களேயானால் – அப்படி இருப்பது அபூர்வம்தான், தெரியும். அப்படி பல பெண்களே இருப்பதில்லை என்பதும் எனக்கும் தெரியும் - அது இன்னும் சவாலான விஷயமாக மாறிவிடும். எனிமா எடுத்துக்கொள்வது உங்களுக்கு மானப்பிரச்னையாகிவிடும்!